**Приложение № 12**

**към Условията за кандидатстване**

**Използвани основни дефиниции**

1. „Авансово плащане“ е плащане по смисъла на чл. 63 на Регламент (ЕС) № 1305/2013 г.
2. „Административен договор“ е договор по смисъла на § 1, т. 1 от допълните разпоредби на ЗУСЕСИФ, който съдържа изрично волеизявление на изпълнителният директор на РА за предоставяне на безвъзмездна финансова помощ със средства по ПРСР 2014 – 2020 г.
3. „Болест” в лесозащитата е ненормални изменения (анатомични, физиологични или морфологични) в резултат на патологичен процес, предизвикан от чужди на горските видове причини и придружен от нарушения на функциите на организма и неговото устройство. Те могат да бъдат гъби, бактерии, фитоплазми, вируси, а също и някои фактори на околната среда (високи и ниски температури, недостиг на влага, на хранителни вещества, замърсяване с химични вещества и др.).
4. „Вредители“ по смисъла на тази наредба са насекоми и други животински видове, причиняващи стопански или екологично значими нарушения в горите..
5. „Временно съхранение на залесителния материал“ е съхранение на семената или фиданките от закупуването им до засаждането (засяването) с цел запазване на посадъчните и посевните им качества. Извършва се в хладилни помещения или в траншеи, направени на подходящо място на залесителния обект.
6. „Гора“ по смисъла на Закона за горите са:

а) земи, заети от горскодървесна растителност с площ не по-малка от един декар, височина на дървостоя в зряла възраст не по-малко от 5 м, широчина на насаждението, измерена между стъблата на крайните дървета, не по-малко от 10 м, и проекция на короните не по-малка от 10 на сто от площта на насаждението;

б) площи, които са в процес на възобновяване и все още не са достигнали, но се очаква да достигнат минимална проекция на короните 10 на сто и височина на дърветата 5 м;

в) площи, които в резултат на антропогенна дейност или естествени причини са временно обезлесени, но подлежат на възобновяване;

г) защитни горски пояси, както и ивици от дървета с площ, по-голяма от един декар, и широчина над 10 м;

д) насаждения в системи и съоръжения за предпазване от вредното въздействие на водите;

е) клекови формации;

ж) съобщества от дървесни или храстови видове, разположени край водни обекти.

1. „Горски култури“ са гори, създадени по изкуствен начин.
2. „Дейност“ е проект, договор, споразумение или друг механизъм, избран съгласно заложените в ПРСР 2014 - 2020 г. критерии, който се отнася до и се осъществява от един или повече бенефициенти, предвид постигането на поставените цели в ПРСР.
3. „Ден“ е календарен ден, освен ако не е предвидено друго.
4. „Залесителни дейности“ са дейностите по създаване на гори: почвоподготовка, закупуване на залесителен материал, транспорт и временно съхранение на залесителния материал, разходи за труд при залесяване, третиране на фиданките с необходимите предпазни и защитни материали.
5. „Залесителен материал“ са резници, присадници, отводки, фиданки (произведени от семена, части от растения и издънки или естествен подраст) и семена, използвани за залесяване.
6. „Иглолистна култура“ е изкуствено създадена гора чрез залесяване на фиданки от иглолистни видове или с тяхното преобладание повече от 8/10.
7. „Изкуствено създадени условия“ е всяко установено условие по смисъла на чл. 60 от Регламент (ЕС) № 1306/2013.
8. „Катастрофично събитие” е непредвидено събитие, свързано с живата или неживата природа, което е предизвикано от човешка дейност, води до съществени нарушения на горските структури и евентуално причинява сериозни икономически щети на горския сектор.
9. „Междинно плащане“ е плащане за обособена част от одобрената и извършена инвестиция.
10. „Местни видове“ са видове естествено разпространени в природата на страната, както и неместни видове за които научно е доказано, че за условията на страната са натурализирани - Robinia pseudoacacia L ( бяла акация),Gleditchia triacantus ( гледичия) и Morus ssp.( черница). Местните видове са включени в Класификационната схема на типовете горски месторастения в Република България (2011 г.).
11. „Месторастене“ са земи в рамките на един подпояс на горскорастителната област с относително еднородни почвено-климатични условия, които са подходящи за развитие на определена горскодървесна растителност и имат специфично ниво на потенциална продуктивност. Определянето на типа месторастене се извършва въз основа на Класификационна схема на типовете горски месторастения в Република България (2011 г.) и Инструкция за установяване и картиране на типовете месторастения и определяне на състава на дендроценозите (2011 г.).
12. „Мярка“ е съвкупност от дейности, спомагащи за прилагане на приоритетите на ПРСР.
13. „Независими оферти” са оферти, подадени от лица, които не се намират в следната свързаност помежду си или спрямо кандидата:

а) едното участва в управлението на дружеството на другото;

б) съдружници;

в) съвместно контролират пряко трето лице;

г) участват пряко в управлението или капитала на друго лице, поради което между тях могат да се уговарят условия, различни от обичайните;

д) едното лице притежава повече от половината от броя на гласовете в общото събрание на другото лице;

е) лицата, чиято дейност се контролира пряко или косвено от трето лице - физическо или юридическо;

ж) лицата, едното от които е търговски представител на другото.

1. „Непреодолима сила и извънредни обстоятелства“ са обстоятелства по смисъла на чл. 2, параграф 2 от Регламент (ЕС) № 1306/2013 г.
2. „Нередност“ означава всяко нарушение на правото на ЕС или на националното право, свързано с прилагането на тази наредба, произтичащо от действие или бездействие на икономически оператор, участващ в прилагането на европейските структурни и инвестиционни фондове, което има или би имало за последица нанасянето на вреда на бюджета на Съюза чрез начисляване на неправомерен разход в бюджета на Съюза.
3. „Обособена част от инвестицията“ е завършен етап на изпълнение на инвестицията, който е обособен и е доведен до самостоятелна степен на завършеност.
4. „Оперативни разходи” са административните разходи и разходите, свързани с поддръжка и експлоатация на активите.
5. „Подмярка“ е съвкупност от дейности, спомагащи за прилагане приоритетите на ПРСР 2014 - 2020 г.
6. „Почвоподготовка“ е ръчна или механизирана обработка на почвата предварително или непосредствено преди залесяването съгласно изискванията на технологичния план за залесяване, с цел създаване на благоприятни условия за развитие на растенията, влагозапасяване, отводняване, засаждане, отглеждане и инвентаризиране на културата .
7. „Почистване на площи в гори, пострадали от пожари, природни бедствия, катастрофични събития, болести и вредители” е почистване на площта за залесяване - извършва се чрез: изсичане на нежеланата растителност; окосяване на трева и папрат; премахване или събиране на отпадъците от сечта по начин, посочен в технологичния план за залесяване.
8. „Презалесяване” е горскостопанско мероприятие за възстановяване на гори, пострадали от горски пожари, природни бедствия, катастрофични събития, болести и вредители, състоящо се в създаване на широколистни, иглолистни или смесени горски култури.
9. „Принос в натура“ е предоставяне на земя или недвижим имот, оборудване или суровини, проучване или професионална работа или неплатен доброволен труд, за които не са правени плащания, подкрепени от фактура или друг еквивалентен на фактура платежен документ.
10. „Природни бедствия” са земетресения, лавини, свлачища и наводнения, смерчове, урагани, вулканични изригвания и горски пожари, възникнали по естествен път.
11. „Проверка на място“ е проверка по смисъла на Регламент (ЕС) № 809/2014.
12. „Проект“ е формуляр за кандидатстване заедно с всички изискуеми документи, както и съвкупността от материални и нематериални активи и свързаните с тях разходи, заявени от кандидата и допустими за финансиране по ПРСР 2014 - 2020 г.
13. „Публична финансова помощ“ е всеки обществен дял във финансирането на дейности, източник на който е бюджетът на държавата, на регионалните или местните власти, на Европейската общност, както и всеки подобен разход. Всеки дял във финансирането на дейности, чийто произход е бюджетът на обществени юридически лица или сдружения на една или повече регионални или местни власти, ще се разглежда като обществен дял.
14. „Разходи за консултантски услуги, свързани с подготовка и управление на проекта“ са разходи, извършени преди подаване на заявлението за подпомагане и такива по време на изпълнение на проекта, които включват подготовка на проектното предложение и подготовка на заявки за плащане, включително отчитане и управление на проекта.
15. „Разходи за инвестиции за обикновена подмяна“ са разходи за замяна на активи, които не водят до подобряване на цялостната дейност на кандидата.
16. „Рефинансиране на лихви“ е възстановяване на извършените разходи за лихви по заеми.
17. „Смесена култура“ е изкуствено създадена гора чрез залесяване на фиданки, сеене на семена или комбинирано от иглолистни и широколистни видове, в състава на която участват поне два вида, от които нито един не превишава 8/10 участие.
18. „Създаване на горски култури“ е извършване на определен вид лесовъдски дейности в технологична последователност, чиято крайна цел е създаване на гора по изкуствен път.
19. „Съпоставими оферти“ са оферти, които отговарят на запитването за оферта на кандидата и съдържат:

а) еднотипни основни технически характеристики - в случаите, когато се кандидатства за разходи за закупуване на оборудване, средства за наблюдение и технологии;

б) общ капацитет на оборудването - в случаите, когато се кандидатства за разходи за закупуване на оборудване, съставени от различни съоръжения или оборудване;

в) количествено-стойностни сметки - в случаите, когато се кандидатства за разходи за извършване на строително-монтажни работи.

1. „Технологичен план за залесяване“ е документ за планиране и извършване на залесяването, изготвен и одобрен съгласно изискванията на Наредба № 2 от 2013 г. за условията и реда за залесяване на горски територии и земеделски земи, използвани за създаване на специални, защитни и стопански гори и на гори в защитени територии, инвентаризация на създадените култури, тяхното отчитане и регистриране (ДВ бр. 16 от 2013 г.), в който се посочват конкретни данни за залесителния обект, мероприятията, които трябва да се извършат, и количеството на посевния и посадъчния материал, видовете работа и работни операции.
2. „Уникален идентификационен номер“ е регистрационен номер, който се издава на кандидата от служител в РА след положително становище от извършен преглед на документите към заявлението за подпомагане.
3. „Частичен отказ за финансиране“ е отказът да се финансират част от заявените разходи на кандидата, които са включени в проект, одобрен за подпомагане по ПРСР 2014 - 2020 г.
4. „Широколистна култура“ е изкуствено създадена гора чрез залесяване на фиданки или сеене на семена от широколистни видове или с тяхното преобладание повече от 8/10.